CELEX: 52021PC0147
Language: hu
Date: 2021-03-29
Title: Javaslat A TANÁCS VÉGREHAJTÁSI HATÁROZATA Máltának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról

EURÓPAI BIZOTTSÁG
            Brüsszel, 2021.3.29.
            COM(2021) 147 final
            2021/0073(NLE)
            Javaslat
            A TANÁCS VÉGREHAJTÁSI HATÁROZATA 
            Máltának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról
            
               
         
         
            
               INDOKOLÁS
            
            
               A közös hozzáadottértékadó-rendszerről szóló, 2006. november 28-i 2006/112/EK tanácsi irányelv
                  1
                (a továbbiakban: héairányelv) 395. cikkének (1) bekezdése értelmében a Tanács – a Bizottság javaslata alapján – bármelyik tagállamot egyhangúlag felhatalmazhatja arra, hogy az említett irányelvben foglaltaktól eltérő különös intézkedéseket vezessen be az adóbeszedés egyszerűsítésére vagy egyes adócsalások és -kikerülések megelőzésére.
            
            
               A Bizottságnál 2020. október 20-án iktatott levelében Málta felhatalmazást kért arra, hogy 2024. december 31-ig a héairányelv 287. cikkétől eltérő meglévő intézkedésének értékhatárát megemelje annak érdekében, hogy héamentességet biztosíthasson a legfeljebb 30 000 EUR éves árbevétellel rendelkező adóalanyoknak. A Bizottság további információkat kért a kérelemmel kapcsolatban, melyeket a Bizottság a 2020. november 9-én iktatott levélben kapott meg.
            
            
               A héairányelv 395. cikke (2) bekezdésének megfelelően a Bizottság 2020. december 17-én kelt levelében tájékoztatta a többi tagállamot Málta kérelméről. A Bizottság 2020. december 18-án kelt levelében értesítette Máltát arról, hogy a kérelem elbírálásához szükséges valamennyi információval rendelkezik.
            
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  A héairányelv XII. címének 1. fejezete lehetővé teszi a tagállamok számára, hogy a kisvállalkozásokra vonatkozóan különös szabályozásokat alkalmazzanak, így többek között adómentességet nyújtsanak a bizonyos éves árbevételt el nem érő adóalanyoknak. Az adómentesség maga után vonja, hogy az adóalanynak nem kell hozzáadottérték-adót felszámítania az értékesítéseire, és következésképpen nem is vonhat le előzetesen felszámított hozzáadottérték-adót.
               
            
            
               A héairányelv 287. cikke értelmében az 1978. január 1-jét követően csatlakozó tagállamok adómentességet biztosíthatnak azoknak az adóalanyoknak, amelyek éves árbevétele nem haladja meg az említett rendelkezésben meghatározott összegek nemzeti valutában kifejezett, csatlakozásuk napján érvényes átváltási árfolyamon számított ellenértékét. Málta 2008. január 1-jén kezdte meg az euró alkalmazását. 
            
            
               A héairányelv 287. cikkének 13. pontja értelmében Málta a hozzáadottérték-adó (héa) alóli mentességet biztosíthat az adóalanyok három csoportjának: azon adóalanyok, amelyek éves árbevétele nem haladja meg a 37 000 EUR-t, amennyiben az adóalany gazdasági tevékenysége elsősorban termékértékesítésből áll; azon adóalanyok, amelyek éves árbevétele nem haladja meg a 24 300 EUR-t, amennyiben az adóalany gazdasági tevékenysége elsősorban alacsony hozzáadottértékű szolgáltatások nyújtásából áll (magas levonható adó); és azon adóalanyok, amelyek éves árbevétele nem haladja meg a 14 600 EUR-t az egyéb esetekben, vagyis magas hozzáadottértékű szolgáltatások nyújtása esetén (alacsony levonható adó).
            
            
               Csatlakozása óta Málta élt ezzel a lehetőséggel, hogy ezáltal segítse a kisvállalkozásokat és ösztönözze az új vállalkozások elindítását. Ez hasznos egyszerűsítési intézkedésnek bizonyult, mivel a bizonyos éves árbevételt el nem érő vállalkozások vonatkozásában számos héakötelezettséget megszüntet, és ezzel csökkenti e vállalkozások működési költségeit. Ugyanakkor a bevételre gyakorolt hatás jelentéktelen volt. A máltai kormány kötelezettséget vállal a kisvállalkozások kötelezettségeinek egyszerűsítését célzó intézkedések folytatására, az Európai Uniónak a „»Gondolkozz előbb kicsiben!« Európai kisvállalkozói intézkedéscsomag: »Small Business Act«” című bizottsági közleményben
                  2
                rögzített, kisvállalkozásokkal kapcsolatos célkitűzéseivel összhangban.
            
            
               E célból a 2018. február 20-i (EU) 2018/279 végrehajtási határozattal Málta felhatalmazást kapott arra, hogy 14 600 EUR-ról 20 000 EUR-ra növelje a legalacsonyabb árbevétellel rendelkező kategóriára alkalmazandó értékhatárt. A 2020. november 3-i (EU) 2020/1662 tanácsi végrehajtási határozattal
                  3
                Málta felhatalmazást kapott arra, hogy 2024. december 31-ig meghosszabbítsa ezen intézkedés alkalmazását. 
            
            
               E különös intézkedés
                  4
                2018. július 1-jei elfogadása, majd a nemzeti jogba való átültetése azt eredményezte, hogy a kkv-kra vonatkozó egyszerűsítési rendszer e relatív kategóriájába tartozó több mint 1 262 kisvállalkozás tudott élni a magasabb éves árbevételi értékhatár előnyeivel.
            
            
               
                  Azáltal, hogy az értékhatár 30 000 EUR-ra emelkedik azon adóalanyok esetében, amelyek gazdasági tevékenysége elsősorban alacsony hozzáadottértékű szolgáltatások nyújtásából (magas levonható adó) vagy magas hozzáadottértékű szolgáltatások nyújtásából (alacsony levonható adó) áll, a szóban forgó szabályozás alkalmazására jogosult vállalkozások – különösen a mikrovállalkozások – adminisztratív terhei várhatóan jelentős mértékben csökkenni fognak azáltal, hogy az intézkedés felmenti őket az általános héaszabályozás szerinti, hozzáadottérték-adóval kapcsolatos kötelezettségek – például a héanyilvántartások vezetése vagy a héabevallás benyújtása – alól. 
               
            
            
               A különös intézkedés jelentős mértékben csökkentette a fent említett máltai kisvállalkozások tekintélyes részének adminisztratív terheit és költségeit. Ezen túlmenően a különös intézkedés alkalmazása lehetővé tette Málta számára, hogy több forrást fordítson a héacsalás elleni küzdelemre és a jelenlegi héarendszer érvényesítésének javítására.
            
            
               A kisvállalkozások kötelezettségeit egyszerűsítő eltérő intézkedés összhangban van az Európai Unió kisvállalkozásokkal kapcsolatos célkitűzéseivel.
            
            
               
                  Indokolt tehát Máltát felhatalmazni arra, hogy 2024. december 31-ig alkalmazhassa az eltérő intézkedést. 
               
            
            
               •Összhang a szabályozási terület jelenlegi rendelkezéseivel
            
            
               
                  Az eltérő intézkedés összhangban van a héairányelvnek a kisvállalkozásokra vonatkozó különös szabályozásról szóló 281–294. cikkét módosító, a héára vonatkozó cselekvési terv
                     5
                   eredményeként elfogadott (EU) 2020/285 tanácsi irányelv
                     6
                   szellemiségével, és célja, hogy korszerű, egyszerűsített rendszert hozzon létre a szóban forgó vállalkozások számára. Különösen a héaszabályoknak való megfelelési költségeket, az egyes tagállamok és az EU szintjén jelentkező versenytorzulást, valamint az értékhatár-hatás negatív következményét kívánja csökkenteni, továbbá arra törekszik, hogy megkönnyítse a vállalkozások számára a szabályoknak való megfelelést, az adóhatóságok számára pedig a nyomon követést.
               
            
         
         
            
               
                  A 30 000 EUR-s értékhatár összhangban van az (EU) 2020/285 irányelvvel, amely lehetővé teszi a tagállamok számára, hogy a héamentességhez szükséges éves árbevételi értékhatárt legfeljebb 85 000 EUR-ban (vagy ennek nemzeti valutában kifejezett értékében) állapítsák meg.
               
               
                  Hasonló eltérésekre más tagállamok is engedélyt kaptak, azaz héamentességet biztosíthattak azon adóalanyoknak, amelyek éves árbevétele nem haladja meg a héairányelv 285., illetve 287. cikkében meghatározott értékhatárt. Hollandia
                     7
                   esetében az ily módon engedélyezett értékhatár 25 000 EUR; Olaszország
                     8
                   esetében 30 000 EUR; Luxemburg
                     9
                   esetében 35 000 EUR; Lettország
                     10
                  , Lengyelország
                     11
                   és Észtország
                     12
                   esetében 40 000 EUR; Horvátország
                     13
                   esetében 45 000 EUR, Litvánia
                     14
                   esetében pedig 55 000 EUR; Magyarország
                     15
                   esetében 48 000 EUR; Szlovénia
                     16
                   esetében 50 000 EUR; Románia
                     17
                   esetében pedig 88 500 EUR.
               
               
                  A fentieknek megfelelően a héairányelv alóli eltéréseket minden esetben csak korlátozott időszakra lehet engedélyezni, hogy lehetőség legyen hatásaik értékelésére. A különös intézkedés lejárati időpontjának a Málta által kért, 2024. december 31-i dátumban való megállapítása összhangban van a kis- és középvállalkozásokra vonatkozó egyszerűbb héaszabályokról szóló (EU) 2020/285 irányelv 2025. január 1-jétől történő alkalmazásával. 
               
               
                  A javasolt intézkedés tehát összhangban van a héairányelv rendelkezéseivel.
               
            
            
               •Összhang az Unió egyéb politikáival
            
            
               
                  A Bizottság az éves munkaprogramjaiban mindig is hangsúlyozta, hogy a kisvállalkozások esetében egyszerűbb szabályozásra van szükség. Ezzel összefüggésben a Bizottság 2020. évi munkaprogramja
                     18
                   egy célzott kkv-stratégiát említ, „amely megkönnyíti a kis- és középvállalkozások működését, növekedését és bővülését”. Az eltérő intézkedés az adószabályok tekintetében összhangban van ezekkel a célkitűzésekkel. Különösen a Bizottság 2017. évi munkaprogramjával
                     19
                   koherens, amely kifejezetten a héával is foglalkozik, és rámutat, hogy a kisvállalkozásokra háruló, a héaszabályoknak való megfeleléssel járó adminisztratív terhek magasak, a technológiai innováció pedig újabb és újabb kihívások elé állítja az eredményes adóbeszedést, továbbá hangsúlyozza, hogy a kisebb vállalatokra vonatkozó héaszabályokat egyszerűsíteni kell.
               
               
                  Az intézkedés emellett összhangban áll a 2015. évi egységes piaci stratégiával
                     20
                   is, amelyben a Bizottság kötelezettséget vállalt arra, hogy a kis- és középvállalkozások növekedését elősegíti többek között azzal, hogy csökkenti azokat az adminisztratív terheket, amelyek következtében nem tudják teljes mértékben kihasználni az egységes piac előnyeit. Követi továbbá a Bizottság 2013-as „»Vállalkozás 2020« cselekvési terv – A vállalkozói szellem felélénkítése Európában” című közleményének
                     21
                   elgondolását, amely szintén azt hangsúlyozta, hogy egyszerűsíteni kell az adójogszabályokat a kisvállalkozások számára.
               
               
                  Végezetül az intézkedés összhangban áll az induló vállalkozásokkal foglalkozó 2016-os közleményben
                     22
                   a kis- és középvállalkozásokra vonatkozóan meghatározott uniós szakpolitikákkal, valamint a „»Gondolkozz előbb kicsiben!« Európai kisvállalkozói intézkedéscsomag: »Small Business Act«” című 2008-as közleménnyel
                     23
                   is, amelyben a Bizottság felkérte a tagállamokat, hogy a jogszabályok kidolgozása során vegyék figyelembe a kkv-k sajátosságait, és egyszerűsítsék a meglévő szabályozási környezetet.
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               A héairányelv 395. cikke.
            
            
               •Szubszidiaritás (nem kizárólagos hatáskör esetén) 
            
            
               
                  A héairányelvnek a javaslat alapját képező rendelkezésére tekintettel a javaslat az Európai Unió kizárólagos hatáskörébe esik, ezért a szubszidiaritás elve nem alkalmazandó.
               
            
            
               •Arányosság
            
            
               A határozat felhatalmazást ad egy tagállam számára, annak saját kérelme alapján, kötelezettséget tehát nem keletkeztet.
            
            
               Tekintve az eltérés korlátozott hatályát, a különös intézkedés arányban áll a kitűzött céllal, vagyis az adóbehajtásnak a kis adóalanyok és az adóhatóság szempontjából történő egyszerűsítésével.
            
            
               •A jogi aktus típusának megválasztása
            
            
               
                  A javasolt aktus tanácsi végrehajtási határozat.
               
               
                  A héairányelv 395. cikke szerint a héára vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Azért is a tanácsi végrehajtási határozat a legmegfelelőbb eszköz, mert az egy-egy tagállamnak is címezhető.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
         
         
            
               •Az érdekelt felekkel folytatott konzultációk
            
            
               
                  Nem került sor konzultációra érdekelt felekkel. A javaslat Málta kérelmén alapul, és kizárólag ezt a tagállamot érinti.
               
            
            
               •Szakértői vélemények beszerzése és felhasználása
            
            
               
                  Külső szakértők bevonására nem volt szükség.
               
            
            
               •Hatásvizsgálat
            
            
               
                  A tanácsi végrehajtási határozatra irányuló javaslat célja a jelenleg 20 000 EUR-ban megállapított értékhatár 30 000 EUR-ra emelése. Az értékhatár megemelése egy olyan, egyszerűsítést célzó intézkedés, amely számos héakötelezettséget megszüntet azon vállalkozások esetében, amelyek éves árbevétele nem haladja meg a 30 000 EUR-t. Ez számos adóalany esetében várhatóan kedvező hatást gyakorol az adminisztratív terhek csökkenésére, és ennek következtében csökkenti az adóhatóság terheit is.
               
               
                  A 2019. évi adatok szerint az emelés által érintett potenciális adóalanyok száma 1 764 fő a magas hozzáadottértékű szolgáltatások (alacsony levonható adó) és 237 az alacsony hozzáadottértékű szolgáltatások (magas levonható adó) esetében.
               
               
                  A máltai hatóságok arról számoltak be, hogy a kkv-kra vonatkozó szabályozást és mentességet jelenleg igénybe vevő kereskedők száma 34 585, és az értékhatár megemelésével ez a szám potenciálisan 36 586 adóalanyra emelkedhet.
               
               
                  A kkv-kra vonatkozó, 30 000 EUR-s értékhatárt alkalmazó szabályozás potenciális felhasználóinak aránya a máltai adóalanyok teljes számához képest 34 % lenne.
               
               
                  A kkv-kra vonatkozó szabályozás szerinti 2019. évi egyszerűsített árbevétel-nyilatkozatok alapján a teljes becsült héa, amelyet az általános héamérték alapján számítanak ki, és amelyet be nem szedettnek tekintettek (mivel nem érte el a 20 000 EUR-s értékhatárt), körülbelül 11,4 millió EUR-t tesz ki, ami a rendelkezésre álló hivatalos adatok alapján a Máltán 2019-ben beszedett teljes héabevétel (944,7 millió EUR) 1,2 %-a.
               
               
                  Azáltal, hogy az értékhatár mind az alacsony hozzáadottértékű szolgáltatások nyújtása (magas levonható adó), mind pedig a magas hozzáadottértékű szolgáltatások nyújtása (alacsony levonható adó) esetében 30 000 EUR-ra emelkedik, a be nem szedett héa potenciálisan mintegy 3,3 millió EUR-val nő, ami 0,35 %-os növekedésnek tekinthető. 
               
               
                  Az értékhatárt meg nem haladó árbevétellel rendelkező adóalanyoknak nem kell majd héa-azonosítószámmal rendelkezniük, ezért az intézkedés következményeként csökkenni fognak az adminisztratív terheik, mivel nem kell sem héanyilvántartásokat vezetniük, sem héabevallást benyújtaniuk. Az adóhatóságok munkaterhei is csökkenni fognak. Ez várhatóan kedvező hatást fog gyakorolni a Máltán jelenleg héa-azonosítószámmal rendelkező adóalanyok adminisztratív terheinek csökkentésére, és később az adóhatóság terheit is mérsékelni fogja. 
               
            
            
               Málta héabevételei tekintetében a költségvetésre gyakorolt hatás nem hatott jelentősen a nemzeti költségvetési bevételre. 
            
            
               •Alapvető jogok
            
            
               
                  A javaslatnak nincs semmilyen hatása az alapvető jogok védelmére.
               
            
            
               4.KÖLTSÉGVETÉSI VONZATOK
            
            
               A javaslatnak nincsenek az uniós költségvetést érintő vonzatai, mert Málta az 1553/89/EGK, Euratom tanácsi rendelet 6. cikkének megfelelően kompenzációs számítást fog végezni.
            
            
               2021/0073 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
         
         
            
               Máltának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  24
                és különösen annak 395. cikke (1) bekezdésének első albekezdésére, 
            
            
               tekintettel az Európai Bizottság javaslatára,
            
            
               mivel:
            
            
               (1)A 2006/112/EK irányelv 287. cikkének 13. pontja értelmében Málta a hozzáadottérték-adó (héa) alóli mentességet biztosíthat az adóalanyok három csoportjának: azon adóalanyok, amelyek éves árbevétele nem haladja meg a 37 000 EUR-t, amennyiben az adóalany gazdasági tevékenysége elsősorban termékértékesítésből áll; azon adóalanyok, amelyek éves árbevétele nem haladja meg a 24 300 EUR-t, amennyiben az adóalany gazdasági tevékenysége elsősorban alacsony hozzáadottértékű szolgáltatások nyújtásából áll (magas levonható adó);  és azon adóalanyok, amelyek éves árbevétele nem haladja meg a 14 600 EUR-t az egyéb esetekben, vagyis magas hozzáadottértékű szolgáltatások nyújtása esetén (alacsony levonható adó).
            
            
               (2)Az (EU) 2018/279 tanácsi végrehajtási határozat
                  25
                felhatalmazta Máltát arra, hogy a 2006/112/EK irányelv 287. cikkétől eltérő különös intézkedést vezessen be annak érdekében, hogy 2024. december 31-ig héamentességet biztosítson azon adóalanyok számára, amelyek gazdasági tevékenysége elsősorban magas hozzáadottértékű szolgáltatások nyújtásából áll (alacsony levonható adó), és amelyek éves árbevétele legfeljebb 20 000 EUR. 
            
            
               (3)A Bizottságnál 2020. október 20-án iktatott levelében Málta felhatalmazást kért arra, hogy a 2006/112/EK irányelv 287. cikkétől eltérő intézkedést alkalmazhasson, és 2024. december 31-ig mentesíthesse a héa alól azon adóalanyokat, amelyek gazdasági tevékenysége elsősorban alacsony hozzáadottértékű szolgáltatások nyújtásából (magas levonható adó) vagy magas hozzáadottértékű szolgáltatások nyújtásából (alacsony levonható adó) áll, és amelyek éves árbevétele legfeljebb 30 000 EUR (a továbbiakban: eltérő intézkedés). A Bizottság további információkat kért a kérelemmel kapcsolatban, amelyeket a Bizottságnál 2020. november 9-én iktatott levél tartalmazott.
            
            
               (4)A 2006/112/EK irányelv 395. cikke (2) bekezdése második albekezdésének megfelelően a Bizottság 2020. december 17-én kelt levelében továbbította Málta kérelmét a többi tagállamnak. A Bizottság 2020. december 18-án kelt levelében értesítette Máltát arról, hogy birtokában van a kérelem értékeléséhez szükséges valamennyi információnak.
            
            
               (5)Tekintettel arra, hogy az értékhatár megemelése várhatóan kedvező hatást gyakorol a kisvállalkozások adminisztratív terheinek és megfelelési költségeinek csökkentésére, és egyszerűsítené az adóhatóságok számára a héa beszedését, valamint csupán elhanyagolható mértékben befolyásolná a Málta által végső fogyasztói szinten beszedett héabevétel teljes összegét, indokolt felhatalmazni Máltát arra, hogy folytassa az eltérő intézkedés alkalmazását.
            
            
               (6)Az eltérő intézkedésnek nincs hatása az Unió héából származó saját forrásaira, mert Málta az 1553/89/EGK, Euratom tanácsi rendelet
                  26
                6. cikkével összhangban kompenzációs számítást fog végezni.
            
            
               (7)Az eltérő intézkedés alkalmazására való felhatalmazás hatályát időben korlátozni kell. Olyan időbeli hatályt kell megállapítani, amely lehetővé teszi az értékhatár hatékonyságának és megfelelőségének értékelését. Ezen túlmenően a kisvállalkozások számára egyszerűbb héaszabályokat megállapító (EU) 2020/285 tanácsi irányelv
                  27
                2025. január 1-jei hatállyal törli a 2006/112/EK irányelv 287. cikkét. Indokolt tehát Máltát felhatalmazni arra, hogy 2024. december 31-ig alkalmazhassa az eltérő intézkedést.
            
            
               (8)Az (EU) 2018/279 végrehajtási határozatot ezért hatályon kívül kell helyezni,
            
            
            
               ELFOGADTA EZT A HATÁROZATOT: 
            
            
               1. cikk
            
            
               A 2006/112/EK irányelv 287. cikkének 13. pontjától eltérve Málta felhatalmazást kap arra, hogy mentesítse a héa alól azon adóalanyokat, amelyek gazdasági tevékenysége elsősorban alacsony hozzáadottértékű szolgáltatások nyújtásából (magas levonható adó) vagy magas hozzáadottértékű szolgáltatások nyújtásából (alacsony levonható adó) áll, és amelyek éves árbevétele legfeljebb 30 000 EUR.
            
            
               2. cikk
            
            
               Az (EU) 2018/279 végrehajtási határozat hatályát veszti. 
            
         
         
            
               3. cikk
            
            
               Ezt a határozatot 2024. december 31-ig kell alkalmazni.
            
            
            
               4. cikk
            
            
               Ennek a határozatnak a Máltai Köztársaság a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 347., 2006.12.11., 1. o.
               
               
                  
                     (2)
                  
                        A Bizottság Közleménye a Tanácsnak, az Európai Parlamentnek, az Európai Gazdasági és Szociális Bizottságnak és a Régiók Bizottságának – „Gondolkozz előbb kicsiben!” Európai kisvállalkozói intézkedéscsomag: „Small Business Act”, Brüsszel, 2008.6.25., COM(2008)394.
               
               
                  
                     (3)
                  
                        A Tanács (EU) 2020/1662 végrehajtási határozata (2020. november 3.) a Máltának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról szóló (EU) 2018/279 végrehajtási határozat módosításáról, HL L 374., 2020.11.10., 6. o.
               
               
                  
                     (4)
                  
                        A Tanács (EU) 2018/279 végrehajtási határozata (2018. február 20.) Máltának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 54., 2018.2.24., 14. o.).
               
               
                  
                     (5)
                  
                        A Bizottság közleménye az Európai Parlamentnek, a Tanácsnak és az Európai Gazdasági és Szociális Bizottságnak egy, a héára vonatkozó cselekvési tervről – Úton egy egységes uniós héaövezet felé – új döntések szükségeltetnek, COM(2016)148 final.
               
               
                  
                     (6)
                  
                        A Tanács (EU) 2020/285 irányelve (2020. február 18.) a közös hozzáadottértékadó-rendszerről szóló 2006/112/EK irányelvnek a kisvállalkozásokra vonatkozó különös szabályozás tekintetében történő módosításáról és a 904/2010/EU rendeletnek a kisvállalkozásokra vonatkozó különös szabályozás megfelelő alkalmazásának nyomon követését célzó közigazgatási együttműködés és információcsere tekintetében történő módosításáról (HL L 62., 2020.3.2., 13. o.).
               
               
                  
                     (7)
                  
                        A Tanács (EU) 2018/1904 végrehajtási határozata (2018. december 4.) Hollandiának a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére történő felhatalmazásáról (HL L 310., 2018.12.6., 25. o.).
               
               
                  
                     (8)
                  
                        A Tanács (EU) 2016/1988 végrehajtási határozata (2016. november 8.) az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés alkalmazásának folytatására történő felhatalmazásáról szóló 2013/678/EU végrehajtási határozat módosításáról (HL L 306., 2016.11.15., 11. o.).
               
               
                  
                     (9)
                  
                        A Tanács (EU) 2019/2210 végrehajtási határozata (2019. december 19.) Luxemburgnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére való felhatalmazásáról szóló 2013/677/EU végrehajtási határozat módosításáról (HL L 332., 2019.12.23., 155. o.).
               
               
                  
                     (10)
                  
                        A Tanács (EU) 2017/2408 végrehajtási határozata (2017. december 18.) a Lett Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 342., 2017.12.21., 8. o.).
               
               
                  
                     (11)
                  
                        A Tanács (EU) 2018/1919 végrehajtási határozata (2018. december 4.) a Lengyel Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazására történő felhatalmazásáról szóló 2009/790/EK határozat módosításáról (HL L 311., 2018.12.7., 32. o.).
               
               
                  
                     (12)
                  
                        A Tanács (EU) 2021/358 végrehajtási határozata (2021. február 22.) az Észt Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról szóló (EU) 2017/563 végrehajtási határozat módosításáról (HL L 69., 2021.2.26., 4. o.).
               
               
                  
                     (13)
                  
                        A Tanács (EU) 2017/1768 végrehajtási határozata (2017. szeptember 25.) a Horvát Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról (HL L 250., 2017.9.28., 71. o.).
               
               
                  
                     (14)
                  
                        A Tanács (EU) 2021/86 végrehajtási határozata (2021. január 22.) a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazásának a Litván Köztársaság számára történő engedélyezéséről (HL L 30., 2021.1.28., 2. o.). 
               
               
                  
                     (15)
                  
                        A Tanács (EU) 2018/1490 végrehajtási határozata (2018. október 2.) Magyarországnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról (HL L 252., 2018.10.8., 38. o.).
               
               
                  
                     (16)
                  
                        A Tanács (EU) 2018/1700 végrehajtási határozata (2018. november 6.) a Szlovén Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról szóló 2013/54/EU végrehajtási határozat módosításáról (HL L 285., 2018.11.13., 78. o.).
               
               
                  
                     (17)
                  
                        A Tanács (EU) 2020/1260 végrehajtási határozata (2020. szeptember 4.) a Romániának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról szóló (EU) 2017/1855 végrehajtási határozat módosításáról, HL L 296., 2020.9.10., 1. o. 
               
               
                  
                     (18)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – A Bizottság 2020. évi munkaprogramja – Ambiciózusabb Unió (COM(2020) 37 final).
               
               
                  
                     (19)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – A Bizottság 2017. évi munkaprogramja (COM(2016) 710 final).
               
               
                  
                     (20)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – Az egységes piac továbbfejlesztése: a polgárok és vállalkozások lehetőségeinek bővítése (COM(2015) 550 final).
               
               
                  
                     (21)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – „Vállalkozás 2020” cselekvési terv – A vállalkozói szellem felélénkítése Európában, COM(2012)795 final.
               
               
                  
                     (22)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – Európa új éllovasai: az induló és a növekvő innovatív vállalkozásokat érintő kezdeményezés (COM(2016) 733 final).
               
               
                  
                     (23)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – „Gondolkozz előbb kicsiben!” Európai kisvállalkozói intézkedéscsomag: „Small Business Act” (COM(2008) 394 végleges).
               
               
                  
                     (24)
                  
                        HL L 347., 2006.12.11., 1. o.
               
               
                  
                     (25)
                  
                        A Tanács (EU) 2018/279 végrehajtási határozata (2018. február 20.) Máltának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 54., 2018.2.24., 14. o.).
               
               
                  
                     (26)
                  
                        A Tanács 1553/89/EGK, Euratom rendelete (1989. május 29.) a hozzáadottérték-adóból származó saját források beszedésének végleges egységes rendszeréről (HL L 155., 1989.6.7., 9. o.).
               
               
                  
                     (27)
                  
                        A Tanács (EU) 2020/285 irányelve (2020. február 18.) a közös hozzáadottértékadó-rendszerről szóló 2006/112/EK irányelvnek a kisvállalkozásokra vonatkozó különös szabályozás tekintetében történő módosításáról és a 904/2010/EU rendeletnek a kisvállalkozásokra vonatkozó különös szabályozás megfelelő alkalmazásának nyomon követését célzó közigazgatási együttműködés és információcsere tekintetében történő módosításáról (HL L 62., 2020.3.2., 13. o.).